Kako biti oprezan i siguran, a ne postati policijska država? (28/7/02) - 2002-07-27
Kongres razmatra kontroverznu vladinu zamisao da se u borbi protiv terorizma angažiraju i 'obični građani'
U okviru borbe protiv terorizma na američkom tlu, vlada razmatra mogućnost angažmana “običnih građana”. U Kongresu se ovih dana raspravljalo o vladinom programu u okviru kojeg bi građani vlastima dojavljivali neobične ili sumnjive aktivnosti – u svojim susjedstvima ili recimo, na radnim mjestima. Međutim, ova vladina zamisao izaziva priličnu zabrinutost. Kritičari smatraju da bi vladino poticanje dojavljivanja raznih vrsti sumnjiva ponašanja moglo dovesti do zadiranja u privatnost pojedinca. Amerika bi na taj način mogla dobiti nešto što nitko ne želi - mrežu doušnika. Novi program nazvan je Sustav za informiranje i spriječavanje terorizma – kraćenicom TIPS. Svrha mu je iskoristiti ljude poput vozača kamiona i poštara - sve one koji su, zbog posla, u prilici da primjete sumnjive ili neobične aktivnosti. No, kritičari upozoravaju da bi ovaj program mogao rezultirati neželjenim učincima. Mogao bi navesti susjede da se međusobno špijuniraju, pa i da prijavljuju jedni druge iz osobne osvete. Bi li netko tko je, primjerice, poštom naručio knjigu o Osami bin Ladenu, završio pod prismotrom, ukoliko ga njegov poštar zbog toga prijavi? Rachel King je pravna savjetnica Američke unije za zaštitu građanskih prava, organizacije koja se protivi ovom programu. Ona sumnja da vlada želi upotrijebiti ovaj program kako bi nesmetano mogla vršiti pretrese privatnih domova, bez odgovarajućih sudskih naloga: "Postoji razlika između građana koji su svjesno na oprezu i prijavljuju sumnjive aktivnosti, i vladinog sustavnog napora da se osnuje mreža doušnika. Prvome se ne protivimo, no ovom potonjem se u svakom slučaju protivimo." U Kongresu, čak i neki od najodlučnijih pristaša predsjednika Busha, poput republikanskog senatora Orrina Hatcha iz Utaha, pitaju se - hoće li novi program doista pomoći u spriječavanju terorizma ili će se pretvoriti u vladin poziv građanima da špijuniraju susjede? "Ne želimo Orvelijansku situaciju, u kojoj će ljudi špijunirati jedni druge. Želimo da se taj program ograniči na legitimne dojave o aktivnostima koje bi mogle imati veze s terorizmom" - rekao je u nedavnoj kongresnoj raspravi senator Hatch. Slično je stajalište iznio i demokratski senator Charles Schumer iz New Yorka. "Ukoliko u dvorištu svojeg susjeda ugledate haubicu, svakako biste ga trebali prijaviti. No, s druge strane, ne želimo da se netko pretvara da je inkasator samo da bi mogao provjeriti koje knjige susjed drži na polici." Ministar pravosuđa John Ashcroft smatra program TIPS važnom komponentom domovinske sigurnosti, prijeko potrebnom u trenutku kada je – kako je rekao – "cijela zemlja meta mogućih napada Osame bin Ladena." "Američki narod bi mogao biti najbolji organ reda i zakona, jer može riješiti brojne zločine. Svaki građanin može pridonijeti sigurnosti zemlje. Ljudi koji se kreću u različitim krugovima mogu lako otkriti razne anomalije. Želimo im omogućiti da sve što zapaze prijave, kako bismo zatim mogli poduzeti odgovarajuće mjere" - rekao je ministar pravosuđa. Postoji i bojazan da bi se program TIPS mogao upotrijebiti za stvaranje policijskih dosjea o građanima koji poštuju zakon. To je šezdesetih godina činio Savezni istražni ured FBI, kada je pratio kretanje čelnike pokreta za građanska prava crnaca. Ministar Ashcroft istaknuo je, međutim, da vlasti ne žele otvarati nove dosjee. Ipak, niti ministar pravosuđa ne može isključiti mogućnost da će informacije dobivene putem programa završiti u rukama drugih vladinih agencija, poput FBI-a, i zatim se ponovno pojaviti u budućnosti – kada će, možda, imati utjecaj na život u kartoteku zavedenog građana. Evo što o tome kaže Rachel King iz Američke unije za zaštitu građanskih prava: "Te informacije će sigurno završiti negdje! Zašto bi inače vlada pokretala takav program? Moglo bi se pretpostaviti da će svaki podatak vezan uz terorizam iz neke savezne agencije završiti u rukama lokalne policije. Neće se znati tko tim podacima raspolaže. Greške u dosjeima nitko neće biti u stanju ispraviti." Takva pitanja izazvala su u Kongresu priličnu zabrinutost, pa je stoga pitanje hoće li zakonodavci uopće odobriti pokretanje programa TIPS. Ukoliko ga odobre, program bi se počeo probno provoditi sljedećeg mjeseca u deset američkih gradova.